Beste Cyril, ek is bang... | Netwerk24
Beste Cyril, ek is bang...
Deur Mariné Du Toit, Universiteit van die Vrystaat 14 November 2018 14:01
Beste pres. Ramaphosa
Ek is bekommerd oor die leierskap in Suid-Afrika, want sonder 'n goeie leier werk geen meganismes saam om 'n goeie betroubare doel te verrig nie.
Ons land is deur baie die afgelope tien jaar en dit gaan 'n "man van staal" vat om dit weer te red.
Ek het 'n versoek oor die leierskap in ons land rakende etiese waardes en regverdigheid.
Ons hospitale is chaos.
Werkloosheid is die nuwe norm.
Onderrig is saam met mense se morele standaarde by die venster uit.
Rassisme is ons land se nuwe simbool.
Armoede is niks nuuts, net erger. Oorlog is wat ek dit noem.
Ek en my land het 'n leier nodig wat 'n voorbeeld stel. 'n Leier wat inspireer en 'n skare op hul voete bring met trane in hul oë. Ek soek 'n leier wat my land van rommelstatus red, wat vrede bewaar en wat konflik vermy. Ek soek 'n leier wat seker maak dat goeie onderrig die sleutel tot sukses is en wat seker maak die wet is wet.
Geagte meneer die president, ek sê nie u is 'n slegte leier nie, maar ek wil seker maak u verstaan dat ek my vertroue in u stel en glo dat u anders is, ons sal red en ons sal verseker van veiligheid, regverdigheid en integriteit.
Ek bedoel alles met respek.
Ons gaan deur 'n resessie. Dis niks nuuts nie.
Maar ek wil dit duidelik stel: Ek is bang. Bang my universiteit word afgebrand, bang my geliefdes trek landuit, bang vir my eie veiligheid en dié om my.
Ek weet die regering bedoel alles uit die goedheid van hul hart, maar ek voel julle kan meer doen. Maak die wette streng en die nagevolge erger. Dis al wat ons kan red. Ek voel ook ons kreet om hulp oor rassisme, grondonteiening, onregverdigheid, lewenskoste en veiligheid kan nie net geïgnoreer word nie.
Lei ons land
Ek is trots Suid-Afrika en ek sal alles moontlik doen om my land te red.
Ek sal my alles gee om seker te maak dat my kinders eendag kan grootword in 'n land met so baie verskillende kulture en nasies saam. Ek weet u is die persoon wat dit 'n werklikheid kan maak en dis hoekom ek vir u skryf.
Geagte meneer die president, ek weet u het drome vir ons land, nes ek en my medemense.
Meneer, ek vra dat u asseblief ons land sal lei uit hierdie "modder" waarin ons vasgevang is.
Ek vra dat u geskiedenis maak as die beste leier. Om keuses te maak van u eie wat nie beïnvloed word deur ander se opinies nie, maar wat net die beste is vir die land en wat regverdig is teenoor die mense van die land.
Meneer die president, wees asseblief 'n leier wat 'n verskil kan maak. Goeie leierskap is iets wat ek voel die oplossing vir alle krisisse en probleme is.